b'\n_START_ARTICLE_\nKotkan valokuvakeskus\n_START_PARAGRAPH_\nKotkan valokuvakeskus yhdistys ry oli vuosina 2005\xe2\x80\x932018 toiminut alueellinen valokuvakeskus. Se j\xc3\xa4rjesti n\xc3\xa4yttelyit\xc3\xa4, yleis\xc3\xb6luentoja, koulutustapahtumia ja kursseja. Tavoitteena oli esitell\xc3\xa4 nykyaikaista visuaalista kulttuuria ja valokuvaa monipuolisesti. P\xc3\xa4\xc3\xa4paino oli suomalaisessa ja kansainv\xc3\xa4lisess\xc3\xa4 valokuvataiteessa. Kotkan Valokuvakeskus yhdistys ry:n perustivat 5. toukokuuta 2005 valokuvataiteilija Juha Metso, taidemaalari Timo M\xc3\xa4h\xc3\xb6nen ja valokuvaaja Olli Haapio. Valokuvakeskus toimi Kotkansaarella arkkitehti Kaarlo K\xc3\xb6n\xc3\xb6sen suunnittelemassa rakennuksessa vuodelta 1927._NEWLINE_Keskus sulki ovensa hein\xc3\xa4kuun lopulla 2018 Kotkan Merip\xc3\xa4ivien p\xc3\xa4\xc3\xa4tytty\xc3\xa4.\n_START_SECTION_\nToiminta\n_START_PARAGRAPH_\nKeskuksen n\xc3\xa4kyvint\xc3\xa4 toimintaa oli n\xc3\xa4yttelyiden j\xc3\xa4rjest\xc3\xa4minen. Niiden vuotuinen lukum\xc3\xa4\xc3\xa4r\xc3\xa4 oli vakiintunut noin 12 n\xc3\xa4yttelyn paikkeille. N\xc3\xa4yttelyt j\xc3\xa4rjestettiin keskuksen omissa galleriatiloissa. Gallerian lattiapinta-ala oli 180 neli\xc3\xb6metri\xc3\xa4, joka oli jakautunut kolmeen saliin. Jokaisen salin huonekorkeus on 3,8 metri\xc3\xa4. Ripustussein\xc3\xa4\xc3\xa4 on noin 80 metri\xc3\xa4. _NEWLINE_Keskuksen muuta toimintaa olivat luentotilaisuudet ja kurssit. N\xc3\xa4it\xc3\xa4 keskus j\xc3\xa4rjesti yhdess\xc3\xa4 Kymen kamerat ry:n ja Kotkan taiteilijaseuran kanssa.'